Djela apostolska (Šarić)/Glava 1.
1 U mojemu prvom djelu, o Teofile, izvijestio sam o svemu, što je Isus činio i učio 

2 Do dana, kad je apostolima Duhom Svetim izabranima dao naloge i onda bio uzet u nebo. 

3 Poslije muke svoje dao im je mnoge dokaže za to, da je on živ. Kroz četrdeset dana on im se je javljao i govorio im o kraljevstvu Božjem. 

4 Kad je bio s njima zajedno, zapovjedi im, da ne idu iz Jerusalema, nego da čekaju obećanje Očevo, "koje": (reče) "čuli ste od mene. 

5 Ivan je krstio vodom, a vi ćete za malo dana krstiti Duhom Svetim." 

6 Bili su dakle s njim zajedno. Tada ga upitaše: "Gospodine, hoćeš li u ovo vrijeme podignuti kraljevstvo Izraelovo?" 

7 On im odgovori: "Nije vaše znati vremena ili časove, što ih je Otac zadržao u svojoj vlasti. 

8 Nego ćete primiti jakost Duha Svetoga, kad siđe na vas i bit ćete mi onda svjedoci u Jerusalemu i po svoj Judeji i Samariji i sve do kraja zemlje." 

9 I kad to reče, bi podignut pred očima njihovim. Uze ga oblak iz očiju njihovih. 

10 I dok su gledali za njim gdje ide na nebo, gle, dva čovjeka stadoše kraj njih u bijelim haljinama. 

11 Oni rekoše: "Ljudi Galilejci, što stojite i gledate na nebo! Ovaj Isus, koji je od vas uzet na nebo, tako će doći, kao što vidjeste da ide u nebo." 

12 Tada se vratiše u Jerusalem s gore, koja se zove Maslinska. Ona je blizu Jerusalema, jedan subotni dan hoda. 

13 Kad dođoše tamo, uzađoše u gornju dvoranu, gdje su obično stajali, i to Petar i Ivan, Jakov i Andrija, Filip i Toma, Bartolomej i Matej, Jakov, sin Alfejev, Simon Revnitelj i Juda, brat Jakovljev. 

14 Ovi su svi ustrajali jednodušno u molitvi zajedno sa ženama, s Marijom, majkom Isusovom, i s braćom njegovom. 

15 I u dane one ustade Petar između braće - bilo je ljudi zajedno oko sto i dvadeset - i reče: 

16 "Ljudi braćo, trebalo je da se ispuni Pismo, koje proreče Duh Sveti na usta Davidova za Judu, koji je bio vođa onima, što uhvatiše Isusa. 

17 On se je brojio s nama, i primio je dio ove službe. 

18 Od plaće nepravedne on steče njivu, ali se objesi i puče po sredini, i izli se sva utroba njegova. 

19 To postade poznato svima stanovnicima Jerusalema, i prozva se ona njiva njihovim jezikom Akeldama, što znači krvna njiva. 

20 U knjizi psalama stoji naime pisano: Stan njegov neka bude pust, i neka ne bude nikoga, koji bi stanovao u njemu, i službu njegovu neka primi drugi! 

21 Treba dakle od ovih ljudi, koji su bili, s nama za sve vrijeme, kako među nas uđe i izađe Gospodin Isus, 

22 Počevši od krštenja Ivanova do dana, kad bi uzet od nas, da bude s nama svjedok njegova uskrsnuća jedan od njih. 

23 I postaviše dvojicu: Josipa, koji se zvao Barsaba, prezimenom Just, i Matiju. 

24 Tada su molili: "Ti, Gospodine, koji poznaješ srca sviju, pokaži, koga si od ove dvojice izabrao, 

25 Da primi mjesto službe ove i apostolstva, iz kojega ispade Juda, da ode na mjesto svoje." 

26 I baciše kocke za njih. I pade kocka na Matiju, i bi on pribrojen jedanaestorici apostola. 

Djela apostolska (Šarić)